**भारत सरकार**

**रेल मंत्रालय**

**राज्य सभा**

**14.12.2018 के**

**अतारांकित प्रश्न सं. 599 का उत्तर**

**आईआरसीटीसी मोबाइल एप्प का भुगतान गेटवे**

**599. डा॰ संजय सिंहः**

**क्या रेल मंत्री यह बताने की कृपा करेंगे किः**

(क) आईआरसीटीसी मोबाइल एप्प के जरिए रेल आरक्षण टिकटों की बुकिंग के लिए भुगतान गेटवे का ब्यौरा क्या है;

(ख) आईआरसीटीसी मोबाइल एप्प के जरिए रेल आरक्षण टिकटों की बुकिंग के लिए कार्यरत सरकारी भुगतान गेटवे का ब्यौरा क्या है; और

(ग) आईआरसीटीसी मोबाइल एप्प के जरिए रेलवे आरक्षण टिकटों की बुकिंग हेतु भुगतान गेटवे के चयन के लिए अपनाई गई प्रक्रिया का ब्यौरा क्या है?

**उत्तर**

**संचार मंत्रालय में राज्य मंत्री (स्वतंत्र प्रभार) एवं**

**रेल मंत्रालय में राज्य मंत्री (श्री मनोज सिन्हा)**

(क): इंडियन रेलवे केटरिंग एंड टूरिज़्म कॉर्पोरेशन (आईआरसीटीसी) मोबाइल ऐप के माध्यम से रेलवे आरक्षित टिकटों की बुकिंग विभिन्न भुगतान प्रदाताओं के माध्यम से सरकारी या निजी बैंकों द्वारा सक्षम विभिन्न भुगतान के तरीकों का उपयोग करके की जा सकती है। वर्तमान में, आईआरसीटीसी मोबाइल ऐप पर एकीकृत पांच विभिन्न भुगतान प्रदाता हैं।

(ख): आईआरसीटीसी मोबाइल ऐप के माध्यम से टिकट बुकिंग के लिए सक्षम सरकारी भुगतान गेटवे हैं, नेटबैंकिंग, डेबिट कार्ड, क्रेडिट कार्ड और यूनिफाइड पेमेंट इंटरफेस (यूपीआई)/भारत इंटरफेस फॉर मनी (बीएचआईएम)। ये सभी भुगतान गेटवे आईआरसीटीसी मोबाइल ऐप पर एकीकृत पांच विभिन्न भुगतान प्रदाताओं द्वारा उपलब्ध कराए जाते हैं।

(ग): आईआरसीटीसी ने भारतीय रिज़र्व बैंक (आरबीआई)/और अन्य सक्षम प्राधिकरणों द्वारा समय-समय पर जारी किए गए मौजूदा अनुदेशों के अनुसार भुगतान गेटवे प्रदान करने के लिए अधिकृत भुगतान प्रदाताओं के एकीकरण के लिए दिशानिर्देश जारी किए हैं। आईआरसीटीसी के दिशानिर्देशों के नियमों और शर्तों का अनुपालन करने वाले किसी भी सरकारी या निजी बैंक या भुगतान गेटवे सुविधाकर्ता को आईआरसीटीसी मोबाइल ऐप पर एकीकृत किया जा सकता है।

\*\*\*\*\*